Document ID: 32009R0397

UREDBA (ES) št. 397/2009 EVROPSKEGA PARLAMENTA IN SVETA
z dne 6. maja 2009
o spremembah Uredbe (ES) št. 1080/2006 o Evropskem skladu za regionalni razvoj v zvezi z upravičenostjo naložb v energetsko učinkovitost in obnovljive vire energije pri stanovanjskih objektih
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti, zlasti člena 162 Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
po posvetovanju z Odborom regij,
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Za povečanje zmožnosti dolgoročne trajnostne rasti Evrope je Komisija 26. novembra 2008 sprejela Sporočilo o evropskem načrtu za osvežitev gospodarstva, ki obravnava pomen naložb v izboljšanje energetske učinkovitosti stavb, vključno s stanovanjskim sektorjem.
(2)
Evropski sklad za regionalni razvoj (ESRR) podpira ukrepe v stanovanjskem sektorju, vključno z energetsko učinkovitostjo, samo za države članice, ki so k Evropski uniji pristopile 1. maja 2004 ali pozneje, če so izpolnjeni pogoji iz člena 7(2) Uredbe (ES) št. 1080/2006 Evropskega parlamenta in Sveta (3). Takšna podpora naložb v energetsko učinkovitost in obnovljive vire energije v stanovanjskem sektorju bi morala biti na voljo vsem državam članicam.
(3)
Treba bi bilo zagotoviti podporo naložb, ki se v skladu s cilji Direktive 2006/32/ES Evropskega parlamenta in Sveta z dne 5. aprila 2006 o učinkovitosti rabe končne energije in o energetskih storitvah (4) izvajajo v okviru javnih shem.
(4)
Za izpolnitev ciljev kohezijske politike iz člena 158 Pogodbe ES bi morali ukrepi podpirati socialno kohezijo.
(5)
Evropsko računsko sodišče je v svojem letnem poročilu za leto 2007 priporočilo, naj bodo zakonodajni organi in Komisija pripravljeni ponovno pregledati zasnovo prihodnjih programov izdatkov s preučitvijo možnosti poenostavitve osnove za izračun upravičenih stroškov in povečanja uporabe povprečnin ali pavšalnih plačil namesto vračil „dejanskih stroškov“.
(6)
Za zagotovitev potrebne poenostavitve poslovodenja, upravljanja in nadzora projektov, ki prejemajo nepovratno pomoč ESRR, zlasti v primeru sistema povračil, ki temelji na rezultatih, je primerno dodati tri oblike upravičenih stroškov, namreč posredne stroške, povprečnine in pavšalne stroške na enoto standardnega obsega.
(7)
Za zagotovitev pravne varnosti v zvezi z upravičenostjo izdatkov bi bilo treba te dodatne oblike upravičenih stroškov uporabljati za vso nepovratno pomoč iz ESRR. Zato bi morala retroaktivna uporaba imeti učinek od 1. avgusta 2006, kar je datum začetka veljavnosti Uredbe (ES) št. 1080/2006.
(8)
Zaradi tega bi bilo treba Uredbo (ES) št. 1080/2006 ustrezno spremeniti -
SPREJELA NASLEDNJO UREDBO:
Člen 1
Člen 7 Uredbe (ES) št. 1080/2006 se spremeni:
1.
vstavi se naslednji odstavek:
„1a. V vseh državah članicah so izdatki za izboljšanje energetske učinkovitosti in uporabo energije iz obnovljivih virov v obstoječih stanovanjskih objektih upravičeni do vsote, ki ne presega 4 % skupne dodelitve ESRR.
V podporo socialni koheziji države članice v nacionalnih pravilih opredelijo kategorije upravičenih izdatkov za stanovanjske objekte skladno s členom 56(4) Uredbe (ES) št. 1083/2006.“;
2.
uvodni stavek odstavka 2 se nadomesti z naslednjim:
„2. Izdatki za stanovanjske objekte, razen za energetsko učinkovitost in uporabo energije iz obnovljivih virov iz odstavka 1a, so upravičeni le za države članice, ki so k Evropski uniji pristopile 1. maja 2004 ali pozneje, če so izpolnjeni naslednji pogoji:“;
3.
doda se naslednji odstavek:
„4. V primeru nepovratnih sredstev se naslednji stroški štejejo za izdatke, upravičene do prispevka iz ESRR, če so nastali v skladu z nacionalnimi pravili, vključno z računovodskimi pravili, ter pod posebnimi pogoji, navedenimi spodaj:
(i)
posredni stroški, navedeni na pavšalni osnovi, do 20 % neposrednih stroškov projekta;
(ii)
pavšalni stroški, izračunani z uporabo stroška na enoto standardnega obsega, kakor ga opredeli država članica;
(iii)
povprečnine, ki zajemajo vse stroške ali del stroškov projekta.
Možnosti iz točk (i), (ii) in (iii) se lahko kombinirajo samo takrat, kadar vsaka od njih zajema različne kategorije upravičenih stroškov ali kadar so uporabljene za različne projekte v okviru istega ukrepa.
Stroški iz točk (i), (ii) in (iii) se vnaprej določijo na podlagi poštenega, pravičnega in preverljivega izračuna.
Povprečnina iz točke (iii) ne presega 50 000 EUR.“
Člen 2
Ta uredba začne veljati dvajseti dan po objavi v Uradnem listu Evropske unije.
Vendar se člen 1(3) uporablja z učinkom od 1. avgusta 2006.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 6. maja 2009.

Labels: 15
19